Bid jou aan! Die Bokke speel in rooi!Die Springboktruie vir 2017. (Foto: Saru) Bid jou aan! Die Springbokke speel in rooi teen die Poemas… en ons bekommer ons oor die Curriebeker te gronde gaan. Die SA Rugbyunie (Saru) het Dinsdag bekend gemaak dat “25 jaar van rugby-eenheid met ʼn trui in die rooi van die SA vlag gehuldig word” wanneer die Bokke op 26 Augustus in Salta teen Argentinië kragte meet. Die rooi trui voltooi glo ʼn legkaart van speel- en oefenklere wat spesiaal vir 2017 ontwerp is, en al die kleure van die vlag insluit. Jurie Roux, die hoof- uitvoerende beampte van Saru beskou die vlagkleure as ‘n samebindende faktor. Of die lojale Bokondersteuners wat die trui betref met hom sal saamstem, is ʼn ander saak. Of dit op hierdie wyse hoegenaamd eenheid kan “bevorder”, is ʼn kwessie op sy eie. Feit is, dis nog ʼn trotse Suid-Afrikaanse tradisie, meer as ʼn honderd jaar oud, wat op die altaar gelê word deur rugbybase wat al hoe minder vir die land se rugby-erfdeel omgee. Dink net aan die arme speler vir wie dit dalk sy enigste Boktrui kan wees.